ToekomsVenster: Tieners bring hoop(Argieffoto: Unsplash/Melissa Askew) “Dit alles is die werk van God. Hy het ons deur Christus met Homself versoen en aan ons die bediening van die versoening toevertrou.” − 2 Korintiërs 5:18 (AFR83) Ai, ŉ jongmens wat die Here dien is besonders. In die onlangse verlede het ek verwys na die herlewing in Kentucky in die VSA, waar studente vir weke volgehou het met die Here deur spontane lof en aanbidding, gebede en onderlinge liefdesbewyse. Wat mense wat die plek besoek het opgeval het, was dat die hele beweging ongeorganiseerd was. Daarmee word nie onordelik bedoel nie, maar spontaan onder aanvoering van die Heilige Gees. Hier in Suid-Afrika is daar op twee plekke, die noorde en die suide, twee jeugsaamtrekke gehou. Duisende tieners het dit bygewoon en om na die getuienisse van die jeugdiges te luister is ŉ wonderlike ervaring. Dat hulle tuis gekom het in ŉ verhouding met die Koning van die Kerk, in Hom ŉ vertroueling gevind het en betekenisvol wil bydrae dat sy Koninkryk ook in Suid Afrika kom, is baie duidelik. Die geleentheid is bygewoon deur tieners van alle denkbare agtergronde. Swart en wit en bruin, ryk en arm en van verskeie kerkverbande. Die inisiatief, waarvan die visie in 2013 gebore is, is ŉ toonbeeld van die herskeppings- en genesingskrag wat daar in Jesus te vinde is. Wat my opval van beeldmateriaal wat ek onder oë gehad het, is die onbevange en spontane wyse waarop die kinders met mekaar omgaan. Daar word saam gespeel, gebid en gesing. Daar is een oorheersende kultuur en dit is die van die kinders van God en sy kerk as gestalte van sy komende ryk op aarde. As ek genoeg geld gehad het, het ek op elke advertensiebord wat langs ons hoofweë staan, ŉ groot plakkaat aangebring met die woorde: “Jesus is die antwoord”. As ons mekaar eers aan die voet van die kruis gevind het, is die res van die pad, alhoewel somtyds ongemaklik, soveel makliker. Saam bid is die hoogste vorm van naasteliefde. Om saam te bid bind mense van verskillende agtergronde saam. Bid fokus nie op verskille nie, maar op gemeenskaplikhede. Die groot saak van die komende en deurbrekende Koninkryk van God is hier ter sprake. Daar is ŉ generasie jongmense wat bereid is om ŉ nuwe weg te baan in Suid-Afrika. Is daar genoeg ondersteuning vir hulle?